RO Jurnalul Oficial al Uniunii Europene L 315/67

REGULAMENTUL (UE) NR. 1198/2013 AL COMISIEI

din 25 noiembrie 2013

de încheiere a procedurii antisubvenție privind importurile de biomotorină originară din Argentina și Indonezia și de abrogare a Regulamentului (UE) nr. 330/2013 de supunere a unor astfel de importuri la procedura de înregistrare

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 597/2009 al Consiliului din 11 iunie 2009 privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene (1) (denumit în continuare „regulamentul de bază”) și în special articolele 14 și 24 ale regulamentului respectiv,

după consultarea Comitetului consultativ,

întrucât:

1. PROCEDURA

(1) La 27 septembrie 2012, Comisia Europeană (denumită în continuare „Comisia”) a primit o plângere privind o presupusă subvenționare prejudiciabilă a producției de biomotorină originară din Argentina și Indonezia, depusă în temeiul articolului 10 din regulamentul de bază de către Comitetul european pentru biomotorină (denumit în continuare „reclamantul”), în numele unor producători reprezentând mai mult de 25 %, din producția totală de biomotorină a Uniunii.

(2) Reclamația conținea elemente de probă prima facie care atestau existența subvențiilor pentru produsul în cauză, precum și a prejudiciului material rezultând din acestea, ceea ce a fost considerat suficient pentru a justifica deschiderea unei anchete.

(3) La 10 noiembrie 2012, Comisia a anunțat, printr-un aviz publicat în Jurnalul Oficial al Uniunii Europene (denumit în continuare „avizul de deschidere”), inițierea unei proceduri antisubvenție împotriva importurilor în Uniune de biomotorină originară din Argentina și Indonezia (2).

(4) Comisia a informat în mod oficial reclamantul, alți producători cunoscuți din Uniune, producătorii-exportatori cunoscuți din Argentina și Indonezia, importatorii cunoscuți, furnizorii, distribuitorii, utilizatorii și asociațiile cunoscute ca fiind vizate, precum și autoritățile din Argentina și Indonezia cu privire la deschiderea procedurii. Părțile interesate au fost invitate să își prezinte în scris punctele de vedere și să solicite o audiere în termenul stabilit în avizul de deschidere a procedurii.

(5) Au fost audiate toate părțile interesate care au solicitat acest lucru și care au demonstrat că există motive speciale care să justifice audierea.

(6) La 10 aprilie 2013, Comisia a decis ca importurile de biomotorină originară din Argentina și Indonezia să facă obiectul înregistrării conform Regulamentului (UE) nr. 330/2013 al Comisiei (3).

2. RETRAGEREA PLÂNGERII ȘI ÎNCHEIEREA PROCEDURII

(7) Printr-o scrisoare din data de 7 octombrie 2013 adresată Comisiei, reclamantul și-a retras în mod oficial plângerea.

(8) În conformitate cu articolul 14 alineatul (1) din regulamentul de bază, procedura poate fi încheiată dacă plângerea este retrasă, cu excepția cazului în care încheierea procedurii nu ar fi în interesul Uniunii.

(9) Ancheta nu a dezvăluit niciun motiv care să arate că o astfel de încheiere a procedurii ar fi împotriva interesului Uniunii. Prin urmare, Comisia a considerat că prezenta procedură ar trebui încheiată. Părțile interesate au fost informate în consecință și li s-a oferit posibilitatea de a prezenta observații. Cu toate acestea, Comisia nu a primit nicio observație care să ducă la concluzia că o astfel de încheiere a procedurii nu ar fi în interesul Uniunii.

(10) Prin urmare, Comisia concluzionează că procedura antisubvenție privind importurile în Uniune de biomotorină originară din Argentina și Indonezia ar trebui să fie încheiată.

(11) Înregistrarea importurilor de biomotorină originară din Argentina și Indonezia, stabilită în temeiul articolului 1 din Regulamentul (UE) nr. 330/2013, ar trebui, prin urmare, să fie eliminată și regulamentul menționat ar trebui să fie abrogat,

ADOPTĂ PREZENTUL REGULAMENT:

Articolul 1

Procedura antisubvenție, care vizează importurile de esteri monoalchilici de acid gras și/sau motorină parafinică obținută prin sinteză și/sau hidro-tratament, de origine non-fosilă, în formă pură sau în amestec, încadrate în prezent la codurile NC ex 1516 20 98, ex 1518 00 91, ex 1518 00 95, ex 1518 00 99, ex 2710 19 43, ex 2710 19 46, ex 2710 19 47, 2710 20 11, 2710 20 15, 2710 20 17, ex 3824 90 97, 3826 00 10 și ex 3826 00 90, originare din Argentina și Indonezia, este încheiată.

Articolul 2

Autoritățile vamale trebuie să întrerupă înregistrarea importurilor, stabilită în temeiul articolului 1 din Regulamentul (UE) nr. 330/2013.

Articolul 3

Regulamentul (UE) nr. 330/2013 se abrogă.

Articolul 4

Prezentul regulament intră în vigoare în ziua următoare datei publicării sale în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 25 noiembrie 2013. Pentru Comisie Președintele José Manuel BARROSO

(1) JO L 188, 18.7.2009, p. 93.

(2) JO C 342, 10.11.2012, p. 12.

(3) JO L 102, 11.4.2013, p. 13.